डीन समेत नौ डॉक्टरों से सीबीआई पूछताछ
जीएमसी डीन बोलीं... मुझसे तो एडमिशन की प्रक्रिया पूछी
तीन पूर्व डीएमई भी जांच के दायरे में
नायक बोले...तब फोटो ही मिलाते थे
पीएमटी गड़बड़ी: सभी डॉक्टरों से एक ही सवाल- डीएमई जीएमसी में ही क्यों कराते थे काउंसलिंग
व्यावसायिक परीक्षा मंडल (व्यापमं) के प्री-मेडिकल टेस्ट 2008 से लेकर 2011 तक गांधी मेडिकल कॉलेज में 36 छात्रों ने प्रवेशपत्र पर फोटो बदलकर दाखिला ले लिया। तीन साल की पढ़ाई भी पूरी कर ली। लेकिन छात्र-छात्राओं और उनके परिजनों द्वारा की गई गड़बड़ी काउंसलिंग कमेटी की पकड़ में नहीं आई। क्या यह गलती जानबूझकर की गई? स्क्रूटनी में कैसे समझ में नहीं आई दस्तावेजों में हेराफेरी? डीएमई काउंसलिंग जीएमसी मंे ही क्यों कराते थे? ऐसे कई सवालों के जवाब सीबीआई तलाश रही है। इसके लिए सीबीआई ने पिछले तीन दिन में गांधी मेडिकल कॉलेज की डीन सहित 9 डॉक्टरों से पूछताछ की है। डीन डॉ. उल्का श्रीवास्तव ने पुष्टि की है कि सीबीआई ने उनके सहित 9 डॉक्टरों से पूछताछ की है।
गांधी मेडिकल कॉलेज में पीएमटी 2008 से 2011 के बीच कॉलेज में हुई ऑफलाइन काउंसलिंग में शामिल होने आए इन 36 छात्रों ने फोटोशॉप साॅफ्टवेयर की मदद से प्रवेशपत्र पर परीक्षा देने वाले डमी विद्यार्थी की जगह खुद का फोटो चस्पा कर दिया था। काउंसलिंग कमेटी ने स्क्रूटनी कमेटी की रिपोर्ट पर संबंधित छात्रों को एडमिशन दे दिए। इस गड़बड़ी में शामिल कर्मचारियों और डॉक्टरों की पहचान करने सीबीआई ने स्टेट और कॉलेज काउंसलिंग कमेटी के सदस्यों से पूछताछ शुरू की है। जल्द ही सीबीआई संबंधित छात्र-छात्राओं से पूछताछ करेगी। ताकि गड़बड़ी में शामिल कर्मचारियों और अफसरों की पहचान की जा सके।
डॉ.एमके सारस्वत
डॉ. एससी तिवारी
डॉ. वीके सैनी
जांच एजेंसी ने कहा- काउंसलिंग में शामिल कर्मचारियों की लिस्ट दो
इन डॉक्टरों से हुई पूछताछ : डॉ. सर्वजीत सिंह, डॉ. जीसी अग्रवाल, डॉ. रिनी मलिक, डॉ. राजेंद्र शर्मा, डॉ. आरके निगम, डॉ. आशा श्रीवास्तव, डाॅ. जीपी नायक, डॉ. मनीराम।
डीन डॉ. उल्का ने बताया कि सीबीआई ने काउंसलिंग कमेटी के कामकाज और एडमिशन प्रकिया के बारे में पूछा था। साथ ही काउंसलिंग भोपाल में किए जाने का कारण भी पूछा। करीब एक घंटे की लंबी पूछताछ के बाद सीबीआई अफसरों ने काउंसलिंग में शामिल कर्मचारियों की लिस्ट मांगी। डीन ने बताया कि 36 संदिग्ध छात्रों की लिस्ट भी सीबीआई को भेज दी है। इन छात्रों के दाखिले बीते साल व्यापमं की रिपोर्ट पर निरस्त हो चुके हैं।
दस्तावेजों की गड़बड़ी पकड़ में क्यों नहीं आई ..
जीएमसी की काउंसलिंग की स्क्रूटनी कमेटी के सदस्य डॉ. जीसी अग्रवाल ने बताया कि वे वर्ष 2009 में हुई काउंसलिंग में शामिल थे। इसलिए डॉ. अग्रवाल से भी सीबीआई ने सवाल किया कि स्क्रूटनी के दौरान दस्तावेजों में हुई छेड़छाड़ पकड़ में क्यों नहीं आ सकी। इसके अलावा एडमिशन तक के चैक प्वाइंट के बारे में पूछताछ की गई।
चिकित्सा शिक्षा संचालनालय के अफसरों ने बताया कि वर्ष 2008 से 2015 तक संचालक चिकित्सा शिक्षा (डीएमई) के पद पर रहे तीन वरिष्ठ डॉक्टर भी सीबीआई ने जांच के दायरे में शामिल हैं। इनमें सेवानिवृत्त डीएमई डाॅ. वीके सैनी, डॉ. एससी तिवारी और डॉ. एमके सारस्वत के नाम शामिल हैं। तीनों ही अफसरों से होने वाली पूछताछ में यह सवाल उठने की उम्मीद की जा रही है कि जीएमसी प्रबंधन द्वारा कई मर्तबा काउंसलिंग से इनकार किए जाने के बाद भी कॉलेज में सेंट्रल काउंसलिंग क्यों कराई जाती रही?
सरकार की स्क्रूटनी कमेटी के सदस्य रहे डॉ. जीपी नायक से भी सीबीआई ने पूछताछ की है। डॉ. नायक ने बताया कि सीबीआई ने छात्रों के दस्तखत में अंतर के बारे में सवाल किए। जवाब में डॉ. नायक ने सीबीआई को बताया कि वर्ष 2008 से 2011 तक स्क्रूटनी में उम्मीदवार के प्रवेश पत्र और काउंसलिंग फाॅर्म पर लगाए गए फोटो का मिलान करने का नियम था। उस समय उम्मीदवारों के हस्ताक्षरों का मिलान पीएमटी परीक्षा की अटेंडेंस शीट से करने का नियम नहीं था। इस कारण छात्रों के दस्तखत का मिलान नहीं किया गया था।
bho_Deva hin_Deva mag_Deva hin_Deva hin_Deva hin_Deva hin_Deva san_Deva mai_Deva awa_Deva hin_Deva awa_Deva hin_Deva hin_Deva hin_Deva hin_Deva hin_Deva